《次袁尚书巫山十二峰二十五韵》
宋代·钱鍪

文昌仙伯天人姿，爱山寻胜如书痴。
忽摩台符历参井，麾幢泝峡春迟迟。
山林川后总效职，万壑千岩俱献奇。
就中巫山绝雄胜，插天紫翠相参差。
神妃来下佩声远，驻此名地相安之。
峰旋地转自前后，屹立万马如追随。
两山有川幻天巧，禹功到此神应疲。
仰天照眼如匹练，舟行电掣翻云旗。
迅帆竞惜峰峦过，艅艎望眼裳褰帷。
悬岩下有欲落石，古木上有参天枝。
龙登鹤聚仙既集，云升雨暗天如低。
从来三峡号至险，高牙稳泛如游嬉。
扬旌一览天下胜，词源倒峡知优为。
尝闻奇观天亦惜，遇贤辄与因其时。
少陵遇此虽穷寂，妙语惊人多在兹。
雕镌万象发天閟，衙官屈宋声争驰。
公今昆履星辰上，调元妙手行将施。
天教来作东道主，叹声和气生江湄。
公来顿觉雪山重，青城增气联峨眉。
首驱巫阳入新句，一洗前作堪争颐。
英词从此偏蜀道，迥出尘表无纤缁。
尝忧此地难久驻，转首绝境成嗟嘻。
直欲使拂素练图翠嶷，写松峦起云之状，
模翠屏棲凤之嵋。终朝诵公有声画，
却来看此无声诗。

作者简介：宋人。宁宗庆元间知衡州，时赵汝愚谪永州，至衡州病作，为鍪所窘，暴卒，天下闻而冤之。